สังคมข่าวหุ้น
เกณฑ์ฟรีโฟลตใหม่ยังคงกดดันตลาดฯ หุ้นร้อนถูกแรงเทขาย งานนี้ตลาดหลักทรัพย์ฯ เอาจริง ส่วนหุ้นกลุ่มแบงก์ก็ดีดตัวขึ้นรับการเพิ่มน้ำหนักลงทุน
เกณฑ์ฟรีโฟลตใหม่ยังคงกดดันตลาดฯ หุ้นร้อนถูกแรงเทขาย งานนี้ตลาดหลักทรัพย์ฯ เอาจริง ส่วนหุ้นกลุ่มแบงก์ก็ดีดตัวขึ้นรับการเพิ่มน้ำหนักลงทุน
22 ก.ย. 2564

*กังวลฟรีโฟลตใหม่-เฟด
*ตลาดหุ้นไทยแกว่งออกข้าง รอผลประชุมธนาคารกลางสหรัฐ ส่วนเกณฑ์ฟรีโฟลตใหม่ยังคงกดดันตลาดฯ หุ้นร้อนถูกแรงเทขาย โดยเฉพาะ DELTA งานนี้ตลาดหลักทรัพย์ฯ เอาจริง ส่วนหุ้นกลุ่มแบงก์ก็ดีดตัวขึ้นคึกคักรับการเพิ่มน้ำหนักลงทุนรอบนี้ แนวรับ 1,610 แนวต้าน 1,630 จุด
*SCB ตามนัด ประกาศแตก 10 ธุรกิจ โยกทั้งหมดเข้าโฮลดิ้ง ภายใต้ชื่อใหม่ SCBX มีทั้งลีสซิ่ง บัตรเครดิต และที่ใหญ่ยักษ์คงเป็นจับมือกับซีพี งานนี้ แบงก์กสิกรไทย และกรุงเทพ คงนั่งไม่ติดถ้ายังไม่ยอมเปลี่ยนแปลง
*KTC บิ๊กล็อต 2 วันติด 20 ล้านหุ้น มูลค่ากว่า 1.2 พันล้าน งานนี้ไม่รู้ใครขายกันแน่ แต่ขาใหญ่อย่าง “มงคล” วงในบอกไม่ได้ขาย มองราคานี้ยังถูกไป ขณะที่ผู้ถือหุ้นอันดับหนึ่ง แบงก์กรุงไทย ไม่ขายแน่นอน เหลือแต่ผู้ถือหุ้นอันดับ 3 ลงมา ต้องรอติดตามอย่างใกล้ชิดก่อนเปิดเผยตัว
*ชนะพันธุ์ พิริยะพันธุ์ ประธานเจ้าหน้าที่บริหาร บริษัท ที คิว อาร์ จำกัด (มหาชน) หรือ TQR สั่งเดินหน้าพัฒนากรมธรรม์รูปแบบใหม่ ร่วมกับบริษัทประกันภัยชั้นนำต่อเนื่อง อาทิ การประกันภัยสุขภาพ, การประกันภัยไซเบอร์, การประกันภัยความรับผิดทางวิชาชีพ ตลอดจน การประกันภัยความรับผิดของกรรมการและเจ้าหน้าที่ การประกันภัยพืชผลทางการเกษตร เป็นต้น เพื่อช่วยสนับสนุนผลงานในปีนี้เติบโตตามเป้าหมายที่วางไว้
*บอร์ด ไทย โซล่าร์ เอ็นเนอร์ยี่ หรือ TSE  มีมติอนุมัติให้จำหน่ายเงินลงทุนในโรงไฟฟ้าพลังงานแสงอาทิตย์ (Solar PV Farm) ที่ตั้งอยู่ในประเทศญี่ปุ่น รวมทั้งหมด 6 โครงการ ขนาดกำลังการผลิตและเสนอขายรวม 8.24 เมกะวัตต์ ให้กับนักลงทุนสถาบันของประเทศญี่ปุ่น มูลค่าการขายโครงการ รวมจำนวน 3,363 ล้านเยน หรือ คิดเป็นประมาณ 1,027 ล้านบาท ทั้งนี้ บริษัทฯ คาดว่าจะบันทึกกำไรจากการจำหน่ายเงินลงทุน ภายในไตรมาส 3/64
*อรอนงค์ วิชชุชาญ  ประธานเจ้าหน้าที่ฝ่ายการเงิน บริษัท ไทยวา จำกัด (มหาชน)หรือ TWPC ผู้ผลิตและส่งออกผลิตภัณฑ์แป้งมันสำปะหลังและผู้นำตลาด โดยเฉพาะผลิตภัณฑ์วุ้นเส้นสด และวุ้นเส้นแห้ง รับอานิสงส์จากค่าเงินบาทที่อ่อนค่า สัดส่วนการส่งออกในธุรกิจอาหารปีนี้เพิ่ม เนื่องจากทั่วโลกเริ่มคลายล็อกดาวน์ หลังสถานการณ์การแพร่ระบาดไวรัสโควิด-19 เริ่มคลี่คลาย พร้อมเดินหน้าธุรกิจใหม่ ไบโอพลาสติก ซึ่งเป็นผลผลิตต่อยอดจากสินค้าทางการเกษตร และสามารถย่อยสลายได้ตามธรรมชาติ 100% ในรูปแบบประเภทสินค้า แพ็คเกจจิ้ง
*อัพเกรด JMART ล่าสุดทริสเรทติ้ง จ่อปรับเพิ่มอันดับเครดิต JMART แนวโน้มเป็นบวก รับแผนเพิ่มทุนกลุ่มเจมาร์ท  ล่าสุด JMT ออกหุ้นกู้ 500 ลบ.อายุ 2 ปี ดอกเบี้ย 3.70% ขายสถาบัน 28-29 ก.ย. บมจ.เจ เอ็ม ที เน็ทเวอร์ค เซอร์วิสเซ็ส (JMT) ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2564 มูลค่าไม่เกิน 500 ล้านบาท อายุ 2 ปี ครบกำหนดไถ่ถอนปี 2566 อัตราดอกเบี้ยคงที่ 3.70% ต่อปี ชำระดอกเบี้ยทุก ๆ 3 เดือน ตลอดอายุหุ้นกู้ เสนอขายให้แก่ผู้ลงทุนสถาบัน ในระหว่างวันที่ 28-29 ก.ย. 64 ผ่านธนาคารกสิกรไทย  ทริสเรทติ้ง จำกัด จัดอันดับความน่าเชื่อถือของหุ้นกู้ที่ “BBB” แนวโน้ม “มีเสถียรภาพ” เมื่อวันที่ 25 ส.ค. 64
*ระวังหุ้น T ตลาดหลักทรัพย์ฯ เตือนผู้ลงทุนให้ระมัดระวังก่อนเข้าซื้อขายหลักทรัพย์ บริษัท ที เอ็นจิเนียร์ริ่ง คอร์เปอร์เรชั่น จำกัด (มหาชน) (T) เนื่องจากสภาพการซื้อขายเปลี่ยนแปลงไปอย่างมาก แม้อยู่ในมาตรการกำกับการซื้อขายระดับ 3 ซึ่งเป็นมาตรการสูงสุด
*ทิศทางดี สุทธิพร จันทวานิช ประธานเจ้าหน้าที่บริหาร บริษัท นวนคร จำกัด (มหาชน) หรือ NNCL มั่นใจทิศทางผลประกอบการในช่วงครึ่งปีหลังจะสามารถเติบโตได้อย่างต่อเนื่อง โดยได้รับปัจจัยหนุนหลักจากการปริมาณการใช้สาธารณูปโภค ทั้งในส่วนของน้ำประปา และไฟฟ้า ภายในนิคมอุตสาหกรรมที่ปรับตัวเพิ่มสูงขึ้นจากสถานการณ์การแพร่ระบาดของเชื้อไวรัสโควิด-19 ที่เริ่มคลี่คลายในทิศทางที่ปรับตัวดีขึ้น และการกระจายการฉีดวัคซีนที่มากขึ้น
*วีระ ธิตยางกรุวงศ์ ผู้จัดการแผนกสายงานนักลงทุนสัมพันธ์ บมจ.จีเอฟพีที หรือ GFPT  ยอมรับสถานการณ์โควิด-19 ส่งผลกระทบมากในช่วงไตรมาส 3/64 ทำให้การผลิตอาจจะทำได้ไม่เต็มที่ จากมาตรการป้องกันการแพร่ระบาดโควิด-19 ภายในโรงงาน และการบริโภคชะลอตัวลง อีกทั้งยังได้รับผลกระทบจากราคาต้นทุนอาหารสัตว์ที่ยังอยู่ในระดับสูง และต้นทุนการขนส่งสูงขึ้น กดดันตรากำไรขั้นต้นของบริษัทค่อนข้างมาก และเป็นปัจจัยที่กดดันต่อกำไรในปี 64 ตลอดทั้งปี สำหรับผลงานทั้งปี 64 บริษัทคาดว่ารายได้จะทรงตัวหรือเติบโตได้ 5% จากปีก่อน
*ณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMARTประสานสำนักงานประกันสังคม และได้รับการยืนยันว่าผู้ประกันตนตามมาตรา 40 ที่จ่ายเงินสมทบผ่าน ตู้บุญเติม ยังคงได้รับสิทธิเงินเยียวยาฯ จากสำนักงานประกันสังคมแน่นอน หากจ่ายเงินสมทบตามเงื่อนไขที่กำหนด
*วัฒน์ชัย มงคลศรีสวัสดิ ประธานเจ้าหน้าที่บริหาร บริษัท สยามเทคนิคคอนกรีต จำกัด (มหาชน) หรือ STECH เดินหน้ารับโครงการใหม่อย่างต่อเนื่องทั้งจากภาครัฐบาลและเอกชน รวมมูลค่ากว่า 320 ล้านบาท ซึ่งเป็นงานที่ได้รับในเดือน กรกฎาคม-สิงหาคม 64 ครึ่งปีหลัง เริ่มเห็นสัญญาณบวกจากภาครัฐบาลและเอกชนเริ่มมีงานประมูลออกมาแล้ว STECH อยู่ระหว่างติดตามการประมูลงานใหม่อย่างต่อเนื่องหรือคิดเป็นมูลค่างานประมาณ 600 ล้านบาท เช่น งานเสาเข็มสปัน โครงการรถไฟเชื่อม 3 สนามบิน และ งานเสาเข็มสปัน โครงการรถไฟไทยจีน เป็นต้น